Kom vier 'n dekade van Klein Karoo Klassique | George Herald
Kom vier 'n dekade van Klein Karoo Klassique
Thursday, 02 August 2018, 07:30
Die Klein Karoo Klassique vind vanjaar vanaf 9 tot 12 Augustus in Oudtshoorn plaas. Suid-Afrika se top klassieke kunstenaars tree op - vir meer besoek www.kunste.org.za.
OUDTSHOORN NUUS - Klein Karoo Klassique (9 tot 12 Augustus) vier vanjaar 'n dekade van klassieke musiek, kuns, kos en wyn op Oudtshoorn in die Klein-Karoo. Die musiekprogram word daagliks by Die Windpomp Restaurant afgesluit, met intieme musiekoptredes in verskeie musiekstyle.
Die program in Die Windpomp Restaurant word op Donderdag 9 Augustus om 21:00 deur die viool-duo van Ellani de Jager en Donné de Kock, oftewel The Grey, geopen.
Hierdie dramatiese viool-duo het reeds landwyd kompetisies gewen en in Duitsland, Switserland, Oostenryk en Namibië opgetree.
Hulle musiek word gekenmerk deur 'n vermenging van oud en nuut, met klassieke musiek uit 'n wye reeks genres, waaronder pop, rock en ballades.
Op Vrydag 10 Augustus om 21:00 keer Brathew van Schalkwyk (klavier), Jesse Julies (saksofoon en sang) en Naledi Masilo (sang) terug na Klassique vir Another Evening of Jazz. Feesgangers kan uitsien na 'n splinternuwe jazz-program met 'n vermenging van tradisionele jazz en meer kontemporêre interpretasies.
José Dias (klavier) voltooi die program in Die Windpomp op Saterdag 11 Augustus om 21:00 met een van die belangrikste klavier-meesterstukke,
24 Preludes Op.28, Frédéric Chopin. Die gehoor ervaar 'n stormagtige, romantiese en fantastiese reeks van onvergeetlike musikale sketse.
"Kaartjies vir die optredes in Die Windpomp Restaurant kos R90 en het verlede jaar blitsvinnig uitverkoop. Feesgangers moet hul kaartjies vroegtydig bespreek, aangesien sitplek beperk is," sê Hugo Theart, waarnemende uitvoerende hoof van Kunste Onbeperk, aanbieder van Klein Karoo Klassique. Volgens Theart is kaartjies vir hierdie drie optredes slegs by Kunste Onbeperk se kantoor in Die Neelsie (Jan van Riebeeckweg 217, Oudtshoorn) of telefonies by 044 203 8600 beskikbaar.
Theart voeg by dat heerlike aandetes saam met dié vertonings geniet kan word. "Aandete word saans vanaf 19:00 bedien. Kaartjies na die vertonings, sluit nie aandete in nie.
Die volledige spyskaart is by Kunste Onbeperk se kantoor beskikbaar, waar besprekings vir etes ook gedoen kan word." Theart sê verder hoewel voorafbesprekings vir aandete aanbeveel word, is dit nie noodsaaklik nie. Die optredes is in die Windpomp Restaurant by
NG Moederkerk se CJV-kompleks hoeke van Kerk-, Hoog- en Adderleystraat Oudtshoorn.
Posted on: 07:30 Thu, 02 August 2018